‘Dink twee keer oor bulhonde’ – navorsing  Argieffoto (Foto: Unsplash) Engelse bulhonde is twee keer meer geneig om algemene gesondheidsprobleme te ontwikkel as ander honde en sal waarskynlik in hul leeftyd aan vel-, oog- en asemhalingsprobleme ly. Dit is van die bevindings wat in ŉ navorsingsverslag deur Brittanje se Royal Veterinary College vervat word. Daarom, sê veeartse nou, moet hondeliefhebbers twee keer dink voordat hulle dié honderas ten duurste as troeteldier aanskaf. “Dink net hoe erg moet dit vir daardie hondjie wees om elke dag te sukkel om asem te haal of velprobleme te hê. Ons moet begin anders dink oor hoe hierdie honde geteel word,” het Dan O’Neill, een van die navorsers, gesê. “Dis nie ŉ hondeprobleem nie, hierdie honde is lieflik. Dis ŉ mensprobleem.” Navorsers het 2 650 Engelse bulhonde en meer as 22 000 honde van ander rasse bekyk wat in 2016 mediese behandeling in Brittanje ontvang het. Die navorsing het bevind dat Engelse bulhonde twee keer meer geneig is as ander honderasse om jaarliks ten minste een algemene gesondheidsprobleem op te doen. Hulle is boonop 38 keer meer geneig om velinfeksie op te doen, 27 keer meer geneig tot ooginfeksie en 20 keer meer geneig tot asemhalingsprobleme. Hul lewensverwagting is boonop veel korter as dié van ander honde – 7,4 jaar teenoor ŉ gemiddeld van 11,2 jaar. Hulle is wel minder geneig om tandheelkundige siektes, hartprobleme of vlooibesmetting op te doen. “Al hierdie mediese faktore is waarskynlik te wyte aan die mate waartoe hierdie honde geteel word,” sê O’Neill. Sonia Saxon, verbonde aan Brittanje se raad vir die teel van Engelse bulhonde, sê die probleem is dat baie honde nie volgens die land se riglyne geteel word nie. “Sommige Engelse bulhonde word geteel om kleiner te wees en om verskillende kleure te hê, ten einde hulle as ‘uniek’ te bemark. Hierdie honde word dan vir tussen £30 000 en £40 000 (tussen R58 000 en R77 000) elk verkoop.” O’Neill sê dit sal nie help om Engelse bulhonde bloot te verbied nie. “Wat moet verander is ons siening van hoe hierdie honde behoort te lyk. Ons moet weg doen met die groot koppe en voue in hul velle. Ons kan nog steeds hierdie honde hê, maar hulle moet anders wees as dié wat ons tans het.”